কক্সবাজারের চকরিয়া উপজেলার ঢেমুশিয়া ইউনিয়নের তিন নম্বর ওয়ার্ড যুবলীগের বর্ধিত সভায় সন্ত্রাসী হামলা হয়েছে। হামলাকারীরা ৫-৬ রাউন্ড ফাঁকা গুলি ছুড়ে আতঙ্ক সৃষ্টি করে। তাদের ছুরিকাঘাতে আহত হয়েছেন যুবলীগ নেতা রবিউল আলম। শুক্রবারের এ ঘটনায় গতকাল সাতজনের নামোল্লেখসহ ১৯ জনের বিরুদ্ধে থানায় অভিযোগ করা হয়েছে। আহত রবিউলকে প্রথমে উপজেলা স্বাস্থ্য কমপ্লেক্স ও পরে পাঠানো হয়েছে চট্টগ্রাম মেডিকেলে। জানা যায়, স্থানীয় টমটম চালকদের মধ্যে ঘটা অপ্রীতিকর একটি ঘটনা মীমাংসার জন্য শুক্রবার ঢেমুশিয়া ইউনিয়ন আওয়ামী লীগ অফিসে উভয়পক্ষ বৈঠকে বসে। অভিযুক্ত সেলিম বৈঠকের সিদ্ধান্ত মানবে না জানিয়ে উচ্ছৃঙ্খল আচরণ ও উপস্থিত লোকদের হুমকি দেন। এর অংশ হিসেবে ওইদিন ইউনিয়নের তিন নম্বর ওয়ার্ড যুবলীগের বর্ধিত সভায় হামলা চালানো হয়। চকরিয়া থানার ওসি (তদন্ত) কামরুল আজম জানান, এ ঘটনায় লিখিত অভিযোগ পেয়েছি, সেটি মামলা হিসেবে রুজু করা হচ্ছে।